Liaoningopterus
<s>Liaoningopterus, čiji se naziv nekada pogrešno piše kao "Liaoningopteryx", bio je rod pterosaura pterodaktiloida iz porodice Ornithocheiridae koji je tokom donje krede (barremij-aptij) nastanjivao područje Formacije Jiufotang u Liaoningu, Kina.</s>

<s>Wang Xiaolin i Zhou Zhimin dali su mu naziv 2003. godine.</s><s>Nomenklaturni tip je Liaoningopterus gui.</s><s>Naziv roda potiče od Liaoninga i latinizirane grčke riječi pteron, "krilo".</s><s>Naziv vrste dat mu je u čast profesoru Guu Zhiweiju, pioniru u istraživanju jeholske biote koji se specijalizirao za beskičmenjake.</s>

<s>Taj rod zasniva se na holotipu IVPP V-13291, zdrobljenoj, nepotpunoj lubanji i skeletu, uključujući i čeljust, zube, vratne pršljenove i kosti prsta koji je podržavao krilo.</s><s>Bio je velik pterosaur - najveći iz Kine u vrijeme kada je opisan - sa dužinom lubanje procijenjenom na 61 cm i procijenjenim rasponom krila od pet metara.</s><s>Lubanja je bila duga i niska, sa niskim krestama blizu vrha kljuna i na donjoj i na gornjoj vilici.</s><s>Kresta na njušci bila je duga 12 centimetara, simetričnog oblika i imala je maksimalnu visinu od sedamnaest milimetara.</s><s>Rub gornje vilice bio je vrlo prav.</s><s>Zubi su pronađeni samo u prednjem dijelu čeljusti.</s><s>Bili su izduženi, ali krupni, većinom rastući u veličini odozada prema naprijed.</s><s>Četvrti zub u gornjoj vilici je sa dužinom od 81 milimetra najveći poznati zub kod bilo kojeg pterosaura.</s><s>Neobično je velik i u odnosu na ostale zube Liaoningopterusa, kod kojeg najveći zub u donjoj vilici ima dužinu od 41 milimetra.</s><s>Dužina zuba kod jedinki mnogo je varirala, što su autori objasnili prisustvom nedavno izbilih zamjenskih zuba.</s><s>U gornjoj vilici nalazilo se dvadeset pari zuba, a u donjoj trinaest do četrnaest pari.</s>

<s>Glavni dio (corpus vertebrae) očuvanog vratnog pršljena ima dužinu od 46 milimetara i visinu od 34 milimetra.</s><s>Od kostiju krila, mogu se prepoznati dijelovi prve falange, čija se ukupna dužina procjenjuje na oko pedeset centimetara.</s>

<s>Autori su opisali Liaoningopterusa kao mogućeg ribojeda zbog njegove duge, šiljaste njuške.</s>

<s>Wang je klasificirao Liaoningopterusa kao pripadnika porodice Anhangueridae, uglavnom zbog kresta.</s><s>To mišljenje ponovo je izrazio 2005. godine.</s><s>Lü Junchang je 2006. objavio kladističku analizu koja je pokazala da je Liaoningopterus primitivan pripadnik Anhangueridae; analiza Ji Qianga iz 2008. svrstala je Liaoningopterusa u trihotomiju sa rodovima Anhanguera i Tropeognathus.</s>

<s>Povezano 
 Veličina pterosaura</s>

<s>Izvori</s>

<s>Vanjske poveznice 
 Liaoningopterus  na The Pterosauria</s>

<s>Pterodaktiloidi</s>

